ZAKLJUČCI

s 2. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 17. listopada 2018. godine

Upit: *Na koje sindikate se odnosi pojam reprezentativni sindikati iz članka 67. stavka 2. Kolektivnog ugovora?*

**Zaključak broj 1:**

**U razdoblju važenja ovog Kolektivnog ugovora reprezentativni sindikati u području zdravstva su potpisnici Kolektivnog ugovora: Hrvatski strukovni sindikat medicinskih sestara – medicinskih tehničara i Samostalni sindikat zdravstva i socijalne skrbi Hrvatske.**

Upit:

*Da li radnici centra za objedinjeni hitni prijem koji obavljaju djelatnost hitne medicine i to u trajanju dužem od 2/3 radnog vremena imaju pravo na dodatnih 5 dana godišnjeg odmora?*

**Zaključak broj 2:**

**Radnici koji najmanje 2/3 radnog vremena rade u djelatnosti hitne medicine imaju pravo na dodatnih 5 radnih dana godišnjeg odmora prema posebnim uvjetima rada.**

Upit:

1. *Liječnica obavlja specijalizaciju za dom zdravlja u KBC-u. Na koliku visinu dodatka po osnovi posebnih uvjeta rada ima pravo?*
2. *Djelatnik hitne medicinske službe radi u turnusu (12-24, 12-48) te stanku tj pauzu nije moguće organizirati ili koristiti iz objektivnih razloga zbog prirode posla .Da li postoji mogućnost da se taj vremenski period predodređen za pauzu plati?*

**Zaključak broj 3:**

1. **Liječnik na specijalizaciji koji je zaposlen u domu zdravlja ima pravo na dodatak s osnova posebnih uvjeta rada sukladno ugovoru o radu, odnosno 8% ili 10%.**
2. **Odmor u tijeku rada (stanka) svakodnevno traje najmanje 30 minuta. Ako priroda posla ne omogućuje stanku u tijeku rada poslodavac će radniku omogućiti da radi dnevno toliko kraće.**

Upit:

*Imaju li zdravstveni radnici koji rade na odjelu pedijatrije, a koji u sklopu svog posla obavljaju i hitnu pedijatrijsku ambulantu pravo na dodatak na plaću od 20%?*

**Zaključak broj 4:**

**Zdravstveni radnik koji radi u hitnoj pedijatrijskoj ambulanti za potrebe hitnog prijema pacijenata ima pravo na dodatak na plaću s osnova posebnih uvjeta rada od 20%.**

Upit: U*koliko radnik dva dana u tjednu radi od 7.00 do 19.00, jedan dan od 14.00 do 22.00 te jedan dan od 7.00 do 15.00 ostvaruje li naknadu za smjenski rad samo u one dane kad je početak rada u drugoj smjeni (14.00-22-00) ili i za dane kada radi od 7.00-19.00 za one sate odrađene u drugoj smjeni odnosno od 14.00 do 19.00 odnosno od 14.00 do 15.00 kad radi u jutarnjoj smjeni?*

**Zaključak broj 5:**

**Smjenski rad je svakodnevni rad radnika prema utvrđenom radnom vremenu poslodavca koji radnik obavlja u prijepodnevnom (prva smjena), poslijepodnevnom (druga smjena) ili noćnom dijelu dana (treća smjena) tijekom mjeseca.**

**Smjenski rad je i rad radnika koji mijenja smjene ili obavlja poslove u prvoj i drugoj smjeni tijekom jednog mjeseca.**

**Smjenski rad je i rad radnika koji naizmjenično ili najmanje dva radna dana u tjednu, odnosno tjedan dana u mjesecu obavlja rad u drugoj smjeni.**

**Za radnike koji rade u smjenskom radu uvećanje plaće od 10% za rad u drugoj smjeni utvrđuje se za efektivno odrađene sate u drugoj smjeni, odnosno od 14 do 22 sata.**

Upit:

*Traži se tumačenje članka 46. KU - ostvarujemo pozitivno financijsko poslovanje te svake godine imamo povećanu dobit; molimo potvrdu da li dobro tumačimo članak na način da li kao poslodavac možemo donijeti Pravilnik o plaćama u kojem ćemo odrediti više koeficijente?*

**Zaključak broj 6:**

**Poslodavac koji izvan sredstava Hrvatskog zavoda za zdravstveno osiguranje i proračuna ostvaruje i prihode pružajući svoje usluge na tržištu , može radnicima, u slučaju pozitivnog financijskog poslovanja, samo za predmetnu godinu povećati plaće prema osnovama i mjerilima utvrđenim općim aktom poslodavca sukladno posebnom propisu, a uz prethodnu suglasnost Ministarstva zdravstva.**

**Navedeno se ne odnosi na povećanje koeficijenta složenosti poslova koji se određuju isključivo sukladno Uredbi o nazivima radnih mjesta i koeficijentima složenosti poslova u javnim službama.**

Upit:

DZ je uputio liječnicu na obavljanje dijela specijalističkog staža iz obiteljske medicine u Zagreb. Liječnica je domu zdravlja uputila zamolbu za ostvarivanje prava na naknadu za odvojeni život. U postupku utvrđivanja prava utvrđeno je da liječnica „nema“ obitelj prema zakonskoj formulaciji te ima prijavljeno boravište u Zagrebu. Molimo tumačenje ostvaruje li liječnica pravo na naknadu za odvojeni život ili ne.

**Zaključak broj 7:**

**Radnik koji nema obitelj definiranu člankom 63. stavkom 1. Kolektivnog ugovora ostvaruje pravo na naknadu za odvojeni život sukladno članku 63. stavku 9. Kolektivnog ugovora.**

**Pravo na naknadu za odvojeni život radnik bez obitelji ostvaruje u maksimalnom bruto iznosu u visini koja je kao neoporeziva utvrđena Pravilnikom o porezu na dohodak, a u koji iznos su uključeni doprinosi iz plaće i na plaću, porez i možebitni prirez.**

Upit: Da li i nezdravstveni radnici koji sudjeluj u procesu dijagnostike i liječenja (pomoćni radnici) i dalje imaju pravo na dodatak od 4% s osnova posebnih uvjeta rada?

**Zaključak broj 8:**

**Zbog iznimne odgovornosti za život i zdravlje ljudi, i nezdravstveni radnici koji sudjeluju u procesu dijagnostike i liječenja ostvaruju dodatak na plaću u iznosu od 4% od osnovne plaće.**